
Dirbtinio intelekto sugeneruotas turinys gali būti neteisingas.]
Pranešimas žiniasklaidai
2026-05-08
„Litgrid“ pirmojo ketvirčio rezultatai: sėkmingai įgyvendinami infrastruktūros atsparumo ir tarpsisteminių jungčių projektai
Lietuvos elektros perdavimo sistemos operatorė „Litgrid“ šių metų pirmąjį ketvirtį nuosekliai įgyvendino strateginius kritinės infrastruktūros atsparumo ir tarpsisteminių jungčių plėtros projektus, pasiūlė naujus sprendimus prie perdavimo tinklo planuojantiems prisijungti klientams, toliau užtikrino patikimą elektros energijos perdavimą. Išaugus perduotos elektros energijos kiekiui ir dėl didesnės balansavimo energijos pardavimo kainos, didėjo bendrovės pardavimo pajamos.
„Įsibėgėjant kritinės infrastruktūros atsparumo programai šių metų pradžioje kartu su partneriais Baltijos šalyse ir Lenkijoje užsitikrinome 113 mln. Eur finansavimą šiems projektams. Dalį numatytų veiksmų jau esame įgyvendinę, šiuo metu sparčiai statome apsauginius barjerus svarbiausiems įrenginiams apsaugoti, nuosekliai įgyvendiname bepiločių orlaivių neutralizavimo sistemų ir kitus svarbius programos projektus. Didelį dėmesį skiriame ir elektros tinklo bei tarpsisteminių jungčių plėtrai – sausį pasirašėme sutartį dėl valdomų šuntinių reaktorių pirkimo „Harmony Link“ sausumos jungties su Lenkija ir elektros perdavimo linijų Šiaurės Lietuvoje projektams, vasarį baigėme „Harmony Link“ poveikio aplinkai vertinimą“, – sako „Litgrid“ vadovas Andrius Šemeškevičius.
Vasarį Lietuvos, Latvijos ir Vokietijos energetikos ministrams pasirašius ketinimų deklaraciją dėl planuojamos įgyvendinti hibridinės elektros jungties „Baltic–German PowerLink“, „Litgrid“ kartu su partneriais rengia kaštų ir naudų analizę, planuoja projekto finansavimo ir valdymo modelio galimybių bei techninio įgyvendinimo vertinimą.
Per pirmąjį ketvirtį „Litgrid“ prie perdavimo tinklo prijungė jau trečiąjį komercinį baterijų parką. Nauji energijos kaupimo įrenginiai prisideda prie elektros sistemos stabilumo ir balanso užtikrinimo, vis daugiau elektros energijos gaminant iš atsinaujinančių išteklių.
Siekdama sudaryti geresnes sąlygas klientams, „Litgrid“ metų pradžioje pristatė vartojimo pralaidumų žemėlapį, kuris skirtas didelės elektros galios poreikį turinčioms pramonės įmonėms, duomenų centrų, elektrolizės ir kitų energetikos projektų vystytojams, planuojantiems investicijas Lietuvoje. Kartu su naujosios energetikos įmonių grupe „EPSO-G“ rinkai pristatyta lankstumo paslaugų skaičiuoklė, kuri padės rinkos dalyviams įvertinti galimas lankstumo paslaugas teikiančių įrenginių technines ir finansines naudas. 
Tinklo patikimumas
Palyginti su praėjusiais metais, perduotos energijos kiekis padidėjo: 2026 m. pirmąjį ketvirtį perduota elektros energija šalies poreikiams siekė 3,073 TWh, 14,5 proc. daugiau nei per pirmuosius tris 2025 m. mėnesius, kai perduota 2,683 TWh. Prie perduotos energijos kiekio augimo labiausiai prisidėjo dėl itin šaltos žiemos reikšmingai išaugęs šildymo poreikis ir šildymo įrenginių elektrifikacija.
Per 2026 m. pirmąjį ketvirtį AIT (nutraukimų vidutinė trukmė) rodiklis siekė 0,381 min., o ENS (neperduotos energijos kiekis) rodiklis sudarė 11,770 MWh. Valstybinės energetikos reguliavimo taryba yra nustačiusi, kad AIT per visus metus turi neviršyti 0,934 min., o ENS – 27,251 MWh.
Tarpsisteminės jungties su Švedija („NordBalt“) bendras prieinamumas pirmąjį 2026 m. ketvirtį buvo 99,3 procentai.
Finansiniai rezultatai
Neaudituotais duomenimis, per 2026 m. pirmąjį ketvirtį „Litgrid“ pajamos siekė 158,7 mln. Eur. Palyginti su praėjusių metų tuo pačiu laikotarpiu jos buvo 46 proc. didesnės.
Pajamos už elektros perdavimą didėjo 31 proc. iki 48,6 mln. Eur dėl 14,5 proc. didesnio perduoto elektros energijos kiekio ir 25 proc. didesnės faktinės perdavimo kainos. Pajamose įskaitomos tarifo mažinimui panaudotos perkrovų valdymo įplaukos – 8 mln. Eur šių metų pirmąjį ketvirtį ir 8,6 mln. Eur pernai tuo pačiu metu. 
Pajamos už papildomas paslaugas didėjo 7,2 proc. iki 52,7 mln. Eur, tai lėmė 15 proc. didesnis suteiktų paslaugų kiekis bei nuo 2026 m. pradžios už balansą atsakingų šalių mokama rezervų užtikrinimo dedamoji (6,5 mln. Eur per ketvirtį), dengianti dalį papildomų paslaugų sąnaudų. Faktinė papildomų paslaugų įsigijimo dedamoji (kaina), kurią moka tinklų naudotojai, buvo mažesnė 18 procentų.
Disbalanso ir balansavimo elektros energijos pajamos didėjo 3 kartus iki 56,4 mln. Eur daugiausiai dėl didesnės vidutinės pardavimo kainos. 2026 m. pirmąjį ketvirtį disbalanso ir balansavimo elektros energijos pajamos buvo 3,1 mln. Eur didesnės už sąnaudas, tačiau susidaręs skirtumas neturės įtakos ilgalaikiam pelningumui, nes bus įvertintas per būsimas kainodaros korekcijas.
2026 m. pirmojo ketvirčio bendrovės pelnas prieš palūkanas, mokesčius, nusidėvėjimą ir amortizaciją (EBITDA) buvo teigiamas ir siekė 47,8 mln. Eur. Palyginti, 2025 m. pirmąjį ketvirtį EBITDA buvo neigiamas ir siekė -27,8 mln. Eur. Pagrindinė EBITDA didėjimo priežastis – teigiamas papildomų paslaugų rezultatas. Atlikus koregavimus dėl laikinų reguliacinių nuokrypių nuo VERT patvirtintų dydžių bei eliminavus kitus vienkartinius veiksnius, koreguotas EBITDA siekė 15,2 mln. Eur ir buvo 6,9 proc. didesnis nei  2025 m. pirmąjį ketvirtį, kai koreguotas EBITDA buvo 14,2 mln. Eur. Koreguotą EBITDA daugiausia augino didesni kapitalo kaštai dėl didesnės reguliuojamo turto vertės.
Grynasis pelnas 2026 m. pirmąjį ketvirtį siekė 37,2 mln. Eur. Palyginti, 2025 m. pirmąjį ketvirtį buvo patirtas -27 mln. Eur grynasis nuostolis. Koreguotas 2026 m. pirmojo ketvirčio grynasis pelnas siekė 7,8 mln. Eur ir buvo 5,6 proc. mažesnis nei 2025 m. pirmąją ketvirtį, kai koreguotas grynasis pelnas buvo 8,2 mln. Eur. Koreguotas grynasis pelnas mažėjo dėl didesnių nusidėvėjimo sąnaudų, mažesnio finansinės veiklos rezultato ir pelno mokesčio skaičiavimų.
„Litgrid“ investicijos pirmąjį ketvirtį siekė 21,4 mln. Eur.
Perkrovų valdymo įplaukos per 2026 m. pirmąjį ketvirtį buvo 37,9 mln. Eur. Šios įplaukos nėra apskaitomos pajamomis ir neturi tiesioginės įtakos bendrovės veiklos rezultatui, jų panaudojimas yra reglamentuotas Europos Parlamento ir Tarybos Reglamentu  Nr. 2019/943 ir Europos Sąjungos Energetikos reguliavimo institucijų bendradarbiavimo agentūros (ACER) patvirtinta metodika. Perkrovų valdymo įplaukos daugiausia naudojamos bendrovės investicijų, didinančių tarpsisteminių jungčių pralaidumus, daliniam finansavimui.

Apie „Litgrid“: 
AB „Litgrid“, Lietuvos elektros perdavimo sistemos operatorė, palaiko stabilų šalies elektros energetikos sistemos darbą, valdo elektros energijos srautus ir sudaro sąlygas konkurencijai atviroje elektros rinkoje. Bendrovė Lietuvoje valdo apie 7 tūkst. km oro linijų, virš 300 km kabelinių linijų, daugiau kaip 240 transformatorių pastočių, 9 tarpsistemines linijas ir jungtis su kitomis šalimis, nuolat vykdo elektros tinklo infrastruktūros priežiūrą siekiant užtikrinti tinkamą elektros energijos perdavimą visiems šalies gyventojams, įstaigoms ir kitoms organizacijoms.
Nuo 2010 m. gruodžio 22 d. AB „Litgrid“ akcijos įtrauktos į vertybinių popierių biržos „Nasdaq Vilnius“ Papildomąjį prekybos sąrašą. 97,5 proc. AB „Litgrid“ akcijų valdo energijos perdavimo ir mainų įmonių grupė „EPSO-G“, kurios 100 proc. akcijų priklauso Lietuvos Respublikos energetikos ministerijai.

